Apocalypto

Apocalypto on yhdysvaltalainen Mel Gibsonin ohjaama elokuva vuodelta 2006. Se kuvaa fiktiivisesti mayojen korkeakulttuurin rappiota ennen konkistadorien saapumista. Elokuvassa puhutaan jukatekin mayakieltä.

 Juoni 
Elokuvan päähenkilö on mayakansaan kuuluva mies nimeltään Jaguaaritassu, joka elää rauhallista elämää kotikylässään raskaana olevan vaimonsa ja poikansa kanssa. Eräänä aamuna heidän kyläänsä hyökätään, ja Jaguaaritassu auttaa perhettään piiloutumaan onkaloon. Monet kyläläisistä tapetaan, ja Jaguaaritassu otetaan vangiksi monien muiden kyläläisten ohella. Hänen perheensä jää syvään onkaloon oman onnensa nojaan samalla kun kyläläiset viedään mayakaupunkiin, jossa heidät aiotaan uhrata jumalille. Jaguaaritassun on yritettävä keksiä keino paeta ja päästä takaisin perheensä luo. 
 Näyttelijät 

 Menestys lippuluukulla 
40 miljoonan dollarin budjetilla tuotettu Apocalypto tuotti avausviikonloppuna 15 miljoonaa dollaria, jättäen jälkeensä Leonardo DiCaprion tähdittämän Blood Diamondin sekä Nancy Meyersin Holidayn. 18. tammikuuta 2007 mennessä elokuva oli tuottanut maailmanlaajuisesti vajaat 80 miljoonaa dollaria. Britanniassa Apocalypto tuotti avausviikonloppuna 1,3 miljoonaa puntaa, mikä oli uusi ennätys vieraskieliselle elokuvalle. Aiempi ennätys oli vuoden 2002 Herolla, 1,05 miljoonaa.

 Kritiikki 
Elokuvaa on arvosteltu sen mayoista antaman kuvan vuoksi. Helsingin Sanomien Nyt-liitteessä Gibsonin arvosteltiin kuvaavan mayakulttuuria perin yksiulotteisesti alkukantaisena, verisenä ja lähes paholaismaisena.Nyt-liite 16.3.2007, s. 50  Lisäksi elokuvassa sekoitetaan eri ajanjaksoja ja puhutaan nykykieltä, eikä sitä ole kuvattu Jukatanilla. Turun Sanomien Tapani Maskula kirjoitti: ”Viha, kosto ja kuolema kiteytyvät elokuvan ainoaksi käyttövoimaksi, jonka purkaukset seuraavat toinen toisiaan vastenmielisen yksityiskohtaisina.”

 Lähteet 

 Aiheesta muualla 
Elokuvan trailereita Apple.com-sivustolla 

Luokka:Vuoden 2006 yhdysvaltalaiset elokuvat
Luokka:Mel Gibsonin ohjaamat elokuvat
Luokka:Yhdysvaltalaiset historialliset elokuvat
Luokka:Historialliset seikkailuelokuvat